钦定古今图书集成/明伦汇编/氏族典/第134卷 > 《廖用贤尚友录》 > 秦金
## 钦定古今图书集成/明伦汇编/氏族典/第134卷 > 《廖用贤尚友录》 > 秦金

按《明外史秦金传》：“金字国声，无锡人。弘治六年进士。
授户部主事，历郎中。正德初，迁河南提学副使，改右
参政，分守开封。历山东左、右布政使，擢右副都御史，
巡抚湖广郴州。桂阳猺龚福全称王，金先后破砦八
十馀，斩首二千级，擒福全及其党。录功，荫锦衣世百户。力辞，入为户部右侍郎。世宗即位，改吏部。言官论”
金无人伦鉴，复改户部，转左，署部事。嘉靖二年擢南
京礼部尚书，寻改兵部。孙交去，召为户部尚书。帝欲
考兴献帝，金偕廷臣伏阙争，又与何孟春等条张璁
建议之非。帝频诘责。金为人乐易，及居官，一以廉正
自持，在户部，尤孜孜为国，先后积失帝旨。六年以考
察自陈，遂命致仕归。五年，荐者不已，乃起南京户部。
疏陈《利民》六事。寻召为工部尚书，加太子少保。帝与
张孚敬、李时评诸大臣以金为贤，颇嫌其老。居数月，
加太子太保，改南京兵部。逾岁，致仕归。卒，年七十八。
赠少师，谥《端敏》。